text: Den koldeste forårsmorgen i 28 år
  13 april 2019 kl. 06.28
  Vi er stået op til en af de koldeste morgener så sent på året.
  Selv om vi er langt inde i foråret, er kulden over Danmark en vintermorgen værdig.
  I store dele af landet er man lørdag morgen igen stået op til is på bilruderne, rim i græsset og en for årstiden usædvanlig kold morgen, hvor termometret flere steder har været nede under -5 grader.
  
  Ikke set koldere på denne tid af året siden 1991
  Tidligt lørdag morgen er der ved Billund blevet målt -5,1 grader. Koldeste temperatur på -6,9 grader er målt ved Isenvad nær Ikast. 
  Det er den lavest målte apriltemperatur i 28 år.
  Vi skal tilbage til den 21. april 1991 for at finde en koldere morgen på denne årstid. Dengang viste termometret -7,3 grader.
  Også andre steder i Jylland har det været vinterligt koldt i nat.
  Koldt i Vestjylland lokalt ned til -8 grader
  Lokalt kan termometret uden for køkkenvinduet godt have været længere nede, end de officielt målte -6,9 grader i Isenvad.
  Ifølge Vejrdirektoratets målinger langs de danske veje er der ved Hoven nær Ølgod ved Varde målt ned til -8 grader.
  
  Kold luft og klart vejr
  Det er fjerde morgen i træk med temperaturer, der har været under -5 grader.
  Det er kold og knastør polarluft over Danmark kombineret med klart vejr og rolige vindforhold, der har givet mulighed for, at man i Midtjylland kunne nå ned på de -6,9 grader.
  
  Stadig langt fra kulderekord
  Selv om de -6,9 grader i Isenvad lørdag morgen er helt usædvanligt koldt så sent på foråret, så er vi stadig langt fra den absolutte kulderekord for april måned.
  Den laveste temperatur målt i april siden 1873 er -19,0 grader, der blev målt i Store Vildmose den 3. april 1922.
  